Fáar bækur hafa haft jafnmikil áhrif á vestrænan hugmyndaheim og Uppruni tegundanna . Þessi bók umbylti hugmyndum manna um eðli náttúrunnar og lífs á jörðinni og varð strax frá því hún kom fyrst út árið 1859 tilefni mikilla deilna meðal líffræðinga – en ekki síður guðfræðinga , þar sem þróunarkenningin gekk í berhögg við það grundvallaratriði kristinnar trúar að maðurinn væri kóróna sköpunarverksins og skapaður í mynd guðs almáttugs . Charles Darwin sigldi umhverfis hnöttinn með herskipinu HMS Beagle frá 1831 til 1836 og rannsakaði dýralíf og jarðlög . Uppgötvanir hans í leiðangrinum og gögnin sem hann safnaði kveiktu fljótlega eftir heimkomuna hjá honum hugmyndina um breytanleika og þróun tegundanna , sem skýrt gat ýmis atriði varðandi gerð og útbreiðslu lífvera . Meðal þess sem vakti athygli hans voru finkustofnarnir á Galapagoseyjum sem hver um sig lifir aðeins á einni eyju en tegundirnar eru mjög áþekkar . Honum þótti hæpið að ætla að Drottinn hefði skapað svo margar svipaðar tegundir og taldi í staðinn að þær væru komnar af einni og sömu tegundinni en hefðu þróast á ólíka vegu eftir að þær einangruðust sín á hverri eyjunni . Skýringin sem Darwin gaf á þróun tegunda var kenningin um náttúruval ; þeir einstaklingar sem best eru lagaðir að umhverfinu verða ofan á í lífsbaráttunni og arfleiða afkvæmi sín að nytsamlegum eiginleikum . Við mótun kenningarinnar horfði hann til kynbóta bænda sem velja til undaneldis þá gripi sem gefa af sér mest kjöt eða mjólk , og hugmyndar Malthusar um framgang hinna hæfustu meðal manna . Niðurstaðan varð ritið sem hérna birtist í fyrsta sinn í íslenskri þýðingu : Uppruni tegundanna af völdum náttúrulegs vals , eða sumum stofnum vegnar betur en öðrum í lífsbaráttunni . Þessi gagnmerka bók kemur út í tveimur bindum , með yfirgripsmiklum inngangi eftir Örnólf Thorlacius sem rekur hugmyndir forvera og áhrifavalda Darwins , mótun þróunarkenningarinnar og afdrif hennar eftir hans dag . Bókinni fylgja tveir viðaukar : Ágrip af sögu hugmyndarinnar um uppruna tegundanna eftir Darwin sjálfan og bréf sem Alfred Russel Wallace skrifaði honum árið 1851 , þar sem fram koma niðurstöður nánast samhljóma niðurstöðum Darwins og sem varð hvatinn að útgáfu bókarinnar . Íslensk þýðing : Guðmundur Guðmundsson Inngangur : Örnólfur Thorlacius